དེའི་ཕྱོགས་ལ་ངས་བསམ་བློ་ཞིབ་ཚགས་བཏང་བ་ཡིན།མགར་ཆེན་རིན་པོ་ཆེ་དང་རྫོང་སར་མཁྱེན་བརྩེ་རིན་པོ་སོགས་ཀྱིས་ང་ལ་ཆོས་འཆད་སྤེལ་སོགས་ཀྱི་ལས་དོན་མུ་མཐུད་རྒྱུན་སྐྱོང་དགོས་པར་གསུངས་ཤིང་།དེ་ནི་རྩ་བའི་བླ་མས་བསླར་ཡང་ང་ལ་འགན་བཀལ་བ་ཞིག་ཏུ་བརྩི་གིན་ཡོད།གནས་བབས་འདི་འདྲ་ཞིག་གི་སྐབས་སུ་ཡང་བླ་མ་རྣམ་པས་དེ་ལྟར་ཐུགས་བསྐྱེད་དང་རེ་བ་གནང་བ་དེ་ཚོ་ངའི་སྟོབས་ཤུགས་སུ་འགྱུར་རྒྱུར་ཐེ་ཚོམ་གང་ཡང་མེད།ཡིན་ན་ཡང་།ལས་འགན་དེ་ནི་ལྕིད་པོ་ཞིག་ཡིན་པ་དང་།ད་ལྟ་ང་ནི་སྔར་གྱི་དེ་རང་གི་ཐོག་ཏུ་བསྡད་མེད་པ་ཡིན་སྟབས་དཀའ་ངལ་མེད་པ་མ་རེད།དེས་ན་ཐོག་མར་མཚམས་སྒྲུབ་ཉམས་ལེན་ཕྲན་བུ་ཞིག་བྱ་རྒྱུར་སེམས་ཐག་བཅད་ཟིན།དེ་ནི་འདྲིས་གོམས་ཆེ་བའི་ཡུལ་དང་བྱ་བ་།ཁོར་ཡུག་བཅས་དང་ཁ་ཐག་ཅུང་རིང་ས་ཞིག་ཏུ་ཕྱིན་ནས་ནང་སེམས་ཀྱི་གཉུག་མར་གནས་པའི་སྟོབས་ཤུགས་ལ་འཚོལ་ཞིབ་ཀྱི་ཚོད་ལྟ་ཞིག་བྱ་འདོད་པ་ཡིན།ཨོ་གླིང་གི་གླིང་ཕྲན་ཁྲ་སི་མ་ནི་ཡ་ནི་ཧ་ཅང་མཛེས་ཤིང་ཡིད་དུ་འོངས་པའི་ས་ཆ་ཞིག་ཡིན་སྐད་དེ།དེ་ནི་མཐའ་ཡོངས་སུ་ཞི་བདེ་རྒྱ་མཚོས་བསྐོར་ཞིང་།གངས་རི་དང་རྫ་རི་སྤང་རི་སོགས་ཀྱིས་མཛེས་ཤིང་།ལྷུང་ལྷུང་དུ་འབབ་པའི་ཆུ་བོ་དང་བསུང་ཞིམ་གྱི་ངད་པ་འཐུལ་བའི་མེ་ཏོག་ཀུན་ནས་བཀྲ་བ་སྟེ།ཁྱད་པར་དུ་ད་ལྟ་ནི་ཡུལ་དེར་ཡང་དབྱར་གྱི་དུས་ཀྱི་མགོ་ཚུགས་རན་པ་ཙམ་དུ་ཡོད།དེས་ན་ས་ཆར་སྔོན་གྱི་དབེན་པའི་ཚལ་ལ་བསྔགས་པ་བརྗོད་མཁན་གྱི་དྲང་སོང་དག་གི་སྙན་ངག་གི་རབས་ཀྱི་འཇིག་རྟེན་ལ་བདེ་དཔང་བྱེད་དུ་འགྲོ་བའང་ཡིན།ང་ཚོའི་སེམས་ནི་གུད་དུ་སྦས་པའི་གསེར་གྱི་གཏེར་ཁ་ཞིག་དང་འདྲ་ཞིང་།སེམས་ཀྱི་ཡོན་ཏན་མང་པོ་ཞིག་དངོས་གནས་ཁོ་རང་གི་གཤིས་ལ་ཡོད།དེ་ཡང་སེམས་ཀྱི་གནད་འཚོལ་བའི་ཆེད་དུ་དུས་ཚོད་ཉུང་ཉུང་ཞིག་ལས་མ་བཏང་བ་ཡིན་ན་ཡང་དེ་དང་འདྲ་བའི་གྲུབ་འབྲས་ཐོབ་རྒྱུ་གཏན་ཁེལ་བ་ལྟ་བུ་ཞིག་རེད།དེ་ནི་དེང་སང་གི་རླུང་སྦྱོར་དང་ལུས་རྩལ་རྩེ་བ་ནང་བཞིན་རེད།ལྟ་ཚུལ་འདི་ངས་མི་ཚེ་དང་ཉམས་ཉེན་གྱི་མཐུན་སྦྱོར་ཞེས་པའི་རྩོམ་དུ་སྔར་ནས་མང་པོ་བཤད་ཡོད།ངས་ད་ཐེངས་མ་བསམ་ས་ནས་སེམས་ཁམས་ཀྱི་སྦྱོང་བརྡར་ཞིག་བྱ་རྒྱུར་དུས་ཚོད་གཏོང་ཐུབ་པ་འདིར་དགའ་ཚོར་སྐྱེ་བཞིན་ཡོད།